চলন্ত ট্রেনের কামরায় চুরি, ছিনতাইয়ের ঘটনা কমাতে এবার আরপিএফের উর্দিতে বসানো হবে বডি ক্যামেরা। 
পরীক্ষামূলক ভাবে প্রথমে রাজধানী, শতাব্দী, দুরন্ত এক্সপ্রেসের মত ট্রেনগুলিতে এই ব্যবস্থা চালু হবে। তবে ফুটেজ দেখা হবে জরুরি কিছু ঘটলেই। যে কেউ চাইলে ওই ফুটেজ দেখতে পারবেন না। প্রতিটি ফুটেজে কোন ক্যামেরায় উঠেছে, কখন উঠেছে তার রেকর্ড থাকবে রেলের কাছে।
অপরাধের ঘটনা কমাতে স্টেশনে এবং ট্রেনের দরজায় সিসিটিভি ক্যামেরা বসিয়েছে রেল। তবে, কামরার ভিতরে কিছু ঘটলে কীভাবে তার মোকাবিলা করা যেতে পারে তা নিয়ে অনেকদিন ধরেই ভাবনাচিন্তা চলছিল। তার ফলেই বডি ক্যামেরা বসানোর সিদ্ধান্ত। 
রেলের কর্তারা জানিয়েছেন, আরপিএফের যে কর্মীরা চলন্ত ট্রেনে পাহারায় থাকবেন, ক্যামেরা বসানো হবে তাঁদের উর্দিতে। কামরার ভিতরের ছবি সরাসরি ক্যামেরায় ধরা থাকবে। প্রয়োজনে সেগুলি রেলের কন্ট্রোল রুমে পাঠানো হবে। 
কামরার ভিতরে কী হচ্ছে তা কীভাবে কন্ট্রোল রুমে যাবে, তার ব্যাখ্যা দিয়ে রেলের পদস্থ আধিকারিকেরা জানিয়েছেন, আরপিএফ কর্মীর পকেটে থাকা বডি ক্যামেরা তাঁর মোবাইলের সঙ্গে অ্যাপের মাধ্যমে যুক্ত থাকবে। অ্যাপটি চালু করলে ক্যামেরাও চালু হবে। ওই ফোনের নম্বর ব্যবহার করে প্রয়োজনে তা অনলাইনে কন্ট্রোল রুমে পাঠানো যাবে।
কামরার ভিতরে সিসিটিভি ক্যামেরা বসানো নিয়ে যাত্রীদের একটা বড় অংশের আপত্তি ছিল। আইনশৃঙ্খলা বজায় রাখতে রেল কর্তৃপক্ষ অবশেষে পরীক্ষামূলক ভাবে বডি ক্যামেরা ব্যবহারের সিদ্ধান্ত নিয়েছেন। তাতে কতটা উপকার হবে, তা খতিয়ে দেখেই পরবর্তী সিদ্ধান্ত নেবে রেল। রেল সূত্রের খবর, ওই ক্যামেরায় আপাতত ৩২জিবি’র ফুটেজ স্টোর করা যাবে। এই ব্যবস্থায় ওই ট্রেনগুলিতে চুরি-ছিনতাই ঠেকানো যাবে বলেই মনে করছেন রেল কর্তারা। মুম্বইয়ে এই ধরণের কয়েকটি ক্যামেরা চালু হয়েছে। আরও ক্যামেরা শীঘ্রই চালু হবে।